KIRJALLINEN KYSYMYS E-1072/01 esittäjä(t): Stavros Xarchakos (PPE-DE) komissiolle. Kreikan väestönlaskentaan maaliskuussa 2001 liittyvät väärinkäytökset.



Virallinen lehti nro 364 E , 20/12/2001 s. 0040 - 0041



KIRJALLINEN KYSYMYS E-1072/01 esittäjä(t): Stavros Xarchakos (PPE-DE) komissiolle (5. huhtikuuta 2001) Aihe: Kreikan väestönlaskentaan maaliskuussa 2001 liittyvät väärinkäytökset Sunnuntaina 18. maaliskuuta 2001 Kreikassa suoritettiin yleinen väestönlaskenta. Tämä laskenta tehdään 10 vuoden välein ja hallitus mainosti sitä uuden vuosituhannen ensimmäisenä väestönlaskentana. Huolimatta kaikista uuden vuosituhannen tarjoamista teknisistä mahdollisuuksista Kreikan kansallinen tilastolaitos antoi väestönlaskijoille ohjeet käyttää lyijykynää lomakkeiden täyttämiseen, ja myös Kreikassa asuvia siirtolaisia koskevat tiedot olivat puutteelliset. Euroopan unionin ulkopuolisten maiden kansalaisilta ei nimittäin kysytty, onko heillä laillinen oleskelulupa Kreikassa eikä sitä, montako vuotta he ovat asuneet tai aikovat asua maassa. Tämä synnyttää oikeutettua ihmettelyä sen suhteen, kuinka luotettavia ja tarkkoja kerätyt tiedot ovat. On syytä panna merkille, ettei siitä ole kauan, kun suurin oppositiopuolue (joka edustaa 43:ää prosenttia Kreikan kansasta) esitti syytöksiä tapauksista, joissa Kreikan kansalaisuus oli myönnetty lainvastaisesti ja jotka johtivat vaalituloksen ilmiselvään vääristymiseen huhtikuussa 2000. Voisiko Euroopan komissio kertoa minulle, käytetäänkö muiden EU-maiden väestönlaskennassa lyijykynää (mikä luonnollisesti helpottaa kerättyjen tietojen muuttamista)? Onko kerättyjen tietojen ulkopuolelle jätettävä tiedot niistä kolmansien maiden kansalaisista, jotka oleskelevat laillisesti tai laittomasti yhdessä unionin maassa? Toimitetaanko laillisesti tai laittomasti Kreikassa asuvien henkilöiden tiedot Eurostatille? Mihin tosiasioihin Euroopan yhteisöjen tilastotoimiston Eurobarometrissa julkaistavat tilastotiedonannot ja muut tilastolliset indikaattorit, joista se tiedottaa, perustuvat? Pedro Solbes Miran komission puolesta antama vastaus (21. toukokuuta 2001) Väestönlaskennan järjestämistä jäsenvaltioissa koskevat Yhdistyneiden Kansakuntien Euroopan talouskomission (UN-ECE) ja Eurostatin suositukset väestönlaskentojen ja asumistutkimusten järjestämisestä vuonna 2000 (UN/ECE Recommendations for the 2000 round of Population and Housing Censuses). Näissä suosituksissa ei täsmennetä tapaa, jolla kyselylomake olisi täytettävä. Yleisesti kuitenkin katsotaan, että lyijykynän käyttäminen ei ole suositeltavaa. Ulkomaiden kansalaisten osalta on muistettava, että väestönlaskennan perustavoite on kyseisessä jäsenvaltiossa vakituisesti asuvan väestön laskeminen. Jäsenvaltiossa vakituisesti asuva väestö koostuu - jäsenvaltiossa väestönlaskentahetkellä asuvista henkilöistä, jotka ovat asuneet tai aikovat asua jäsenvaltiossa vähintään 12 kuukautta, ja - henkilöistä, jotka asuvat jäsenvaltiossa mutta ovat tilapäisesti sieltä poissa alle 12 kuukauden ajan, - riippumatta näiden henkilöiden oikeudellisesta kotipaikasta tai siitä, onko heillä kyseisen jäsenvaltion oleskelulupa. Kaikilta vakituisesti jäsenvaltiossa asuvaan väestöön kuuluvilta kysyntään joko kansalaisuus tai syntymämaa. Näin ollen väestönlaskentaan sisältyy tietoja ulkomaisesta väestöstä. Väestönlaskennasta saatavat tilastotiedot toimitetaan Eurostatille yhteisön taulukko-ohjelman muodossa. Taulukkoihin sisältyvät myös tiedot ulkomaalaisväestöstä. Kopio asiakirjasta, jossa esitellään tämä taulukko-ohjelma, toimitetaan parlamentin pääsihteeristölle ja suoraan arvoisalle parlamentin jäsenelle. Eurostat ei kerää käyttämiään tilastotietoja yleensä suoraan tietolähteiltä (kotitalouksilta, yrityksiltä jne.), vaan tietojen vertailukelpoisuuden takaamiseksi kansalliset tilastolaitokset keräävät tiedot yhteisön määritelmien ja menetelmien mukaisesti ja toimittavat ne sitten Eurostatille. Kysymyksessä mainitun Eurobarometrin osalta komissio haluaa korostaa, että kyseessä ei ole tilastoväline vaan mielipidekysely. Tunnustetut tutkimuslaitokset toteuttavat kyselyn komission tilauksesta eri jäsenvaltioissa, ja näin saadut tiedot muodostavat Eurobarometrin perustan.